钦定古今图书集成/历象汇编/乾象典/第058卷 > 《贺老人星见表》李商隐
## 钦定古今图书集成/历象汇编/乾象典/第058卷 > 《贺老人星见表》李商隐

司天监奏，“八月六日寅时，老人星见于南极，其色黄，
明润大者。圣惟合德，神实效祥，必垂有烂之文，以表
无疆之祚。臣闻元象示人，昊穹凝命。曜为经而宿为
纪，则曰常名；斗挹酒而牛服箱，或摽虚称，未若候时
而出，有道则彰。居五福之先，在三辰之列。伏惟皇帝
陛下昭明老契，游泳庄寰，式是中秋，呈兹上瑞。”况见
于午位，又属寅时，仰考元符，乃有深意。自南耀彩，将
弘解愠之风；近晓流光，欲助无私之日。皇心载裕，灵
鉴孔昭，凡居率土之滨，皆庆后天之寿。臣误蒙重寄，
实远清光。送元燕于梁间，伤时自切；望白榆于天上，
厥路无出。贺圣恋恩，无任蹈舞屏营之至。